b'\n_START_ARTICLE_\nAntanas Dvarionas\n_START_SECTION_\nBiografija\n_START_PARAGRAPH_\nT\xc4\x97vas Dominykas Dvarionas (1859\xe2\x80\x931929) buvo vargonininkas, chorvedys, muzikos instrument\xc5\xb3 derintojas. Vadovavo Liepojos lietuvi\xc5\xb3 chorams, vargonininkavo ba\xc5\xbeny\xc4\x8diose, dalyvavo ir kitokioje kult\xc5\xabrin\xc4\x97je veikloje. I\xc5\xa1augino 12 vaik\xc5\xb3 ir beveik visus i\xc5\xa1leido \xc4\xaf mokslus; dauguma j\xc5\xb3 pasi\xc5\xbeym\xc4\x97jo ir muzikiniais gabumais, o Antanas, Balys, Valerijonas, Kazimieras, Julija ir Eugenija tapo muzikais profesionalais. Muzikais i\xc5\xa1augo nema\xc5\xbea j\xc5\xb3 vaik\xc5\xb3 ir vaikai\xc4\x8di\xc5\xb3._NEWLINE_Peterburge studijavo kaln\xc5\xb3 in\xc5\xbeinerij\xc4\x85 ir muzik\xc4\x85. Po Pirmojo pasaulinio karo apie dvejus metus dainavo Liepojos operoje, su savo broliais sudar\xc4\x97 vokalin\xc4\xaf sekstet\xc4\x85 ir da\xc5\xbenai koncertuodavo._NEWLINE_Apsigyven\xc4\x99s Kaune, apie 13 met\xc5\xb3 dirbo Valstyb\xc4\x97s teatre, tvark\xc4\x97 u\xc5\xbekulisin\xc4\x99 muzik\xc4\x85, atliko ma\xc5\xbeesnes partijas oper\xc5\xb3 spektakliuose ir retkar\xc4\x8diais grodavo simfoniniame orkestre. Kaune suorganizavo pramogin\xc4\x97s muzikos orkestr\xc4\x85 ir rei\xc5\xa1k\xc4\x97si kaip estrados dainininkas._NEWLINE_Pasitrauk\xc4\x99s i\xc5\xa1 Lietuvos, kelet\xc4\x85 met\xc5\xb3 gyveno Kopenhagoje (Danija), ten vadovavo lietuvi\xc5\xb3 chorui ir sureng\xc4\x97 koncert\xc5\xb3. 1948 m. atvyk\xc4\x99s \xc4\xaf Kanad\xc4\x85, kelet\xc4\x85 met\xc5\xb3 vargonininkavo ir vadovavo Toronto lietuvi\xc5\xb3 parapijos chorui.'